KOMISIJOS REGLAMENTAS (ES) 2020/749

2020 m. birželio 4 d.

kuriuo dėl didžiausios leidžiamosios chlorato liekanų koncentracijos tam tikruose produktuose arba ant jų iš dalies keičiamas Europos Parlamento ir Tarybos reglamento (EB) Nr. 396/2005 III priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 16 straipsnio 1 dalies a punktą,

kadangi:

(1) pagal Komisijos sprendimą 2008/865/EB (2) visi augalų apsaugos produktų, kurių sudėtyje yra chlorato, registracijos liudijimai buvo panaikinti, kadangi chloratas nebuvo įtrauktas į Tarybos direktyvos 91/414/EEB I priedą (3);

(2) konkreti didžiausia leidžiamoji chlorato liekanų koncentracija (toliau – DLK) nebuvo nustatyta ir, kadangi ši medžiaga nebuvo įtraukta į Reglamento (EB) Nr. 396/2005 IV priedą, šiuo metu numatytoji 0,01 mg/kg DLK taikoma visiems į Reglamento (EB) Nr. 396/2005 I priedą įtrauktiems maisto ir pašarų produktams;

(3) anksčiau chloratas buvo naudojamas augalų apsaugos produktuose; be to, ši medžiaga yra šalutinis produktas, susidarantis dėl chloro dezinfekantų naudojimo perdirbant maistą ir geriamąjį vandenį. Dėl tokio naudojimo atvejų šiuo metu maisto produktuose aptinkama chlorato liekanų;

(4) 2014–2018 m. Europos maisto saugos tarnyba (toliau – Tarnyba) rinko stebėsenos duomenis siekdama ištirti maisto produktuose ir geriamajame vandenyje esančias chlorato liekanas. Iš tų duomenų matyti, kad chlorato liekanų koncentracija dažnai viršija numatytąją 0,01 mg/kg DLK ir kad koncentracija įvairuoja priklausomai nuo šaltinio ir produkto. Iš šių išvadų išplaukia, kad net ir taikant gerąją patirtį šiuo metu neįmanoma užtikrinti, kad chlorato liekanų koncentracija atitiktų dabartinę 0,01 mg/kg DLK;

(5) Tarnyba priėmė mokslinę nuomonę dėl pavojaus visuomenės sveikatai, susijusio su maisto produktuose esančiu chloratu (4). Toje nuomonėje Tarnyba nustatė leidžiamą paros dozę (LPD) (3 μg/kg kūno masės per parą) ir ūmaus poveikio etaloninę dozę (ŪPED) (36 μg/kg kūno masės). Tarnyba padarė išvadą, kad, remiantis 2014 m. surinktais duomenimis, ūmus chlorato poveikis per maistą neviršija ŪPED. Europos šalyse vidutinis chlorato poveikis per maistą viršijo LPD tam tikruose gyventojų, pvz., kūdikių ir mažų vaikų, kuriems nustatytas lengvas arba vidutinio sunkumo jodo trūkumas, pogrupiuose;

(6) siekdamos sumažinti chlorato koncentraciją ir poveikį koordinuotais veiksmais keliuose svarbiuose susijusiuose sektoriuose, 2017 m. valstybės narės susitarė dėl daugiadalykio veiksmų plano, apimančio vienu metu vykdytinus įvairius veiksmus, įskaitant veiksmus, susijusius su geriamuoju vandeniu, higiena ir laikinos didžiausios leidžiamosios liekanų maisto produktuose ir pašaruose koncentracijos nustatymu;

(7) šis reglamentas skirtas laikinos didžiausios leidžiamosios koncentracijos maisto produktuose nustatymui. Šiuo tikslu tiek valstybės narės, tiek maisto tvarkymo subjektai 2014–2018 m. surinko daug duomenų apie paplitimą. Duomenys rodo bendrą koncentracijos mažėjimo tendenciją, iš kurios matyti, kad gamybos praktika tam tikru mastu jau patobulėjo. Konkrečiu chlorato atveju, kai liekanos susidaro ne dėl pesticidų naudojimo, o dėl chloro tirpalų naudojimo perdirbant maistą ir apdorojant geriamąjį vandenį, turėtų būti nustatyta didžiausia leidžiamoji koncentracija, kuri būtų kuo mažesnė, kiek tai protingai įmanoma (ALARA principas), laikantis gerosios gamybos praktikos ir kartu užtikrinant, kad būtų galima toliau taikyti gerąją higienos praktiką. Pagal šį principą užtikrinama, kad maisto tvarkymo subjektai taikytų priemones, kuriomis siekiama kuo labiau apriboti ir sumažinti chlorato koncentraciją maisto produktuose, kad būtų apsaugota visuomenės sveikata, tačiau taip pat atsižvelgiama į maisto mikrobiologinės saugos poreikį;

(8) pagal ALARA principą nustatyta laikinoji chlorato DLK yra pagrįsta 95-uoju paplitimo duomenų procentiliu, atsižvelgiant į teisėtai išvalyto geriamojo vandens naudojimą perdirbant maistą. Laikinoji DLK turėtų būti peržiūrėta ne vėliau kaip per penkerius metus nuo šio reglamento paskelbimo, atsižvelgiant į galimus higienos, geriamojo vandens srities pokyčius, tolesnę maisto tvarkymo subjektų pažangą mažinant chlorato koncentraciją arba gavus naujos informacijos ir duomenų, dėl kurių peržiūrą reikėtų atlikti anksčiau;

(9) Komisija konsultavosi su Europos Sąjungos etaloninėmis laboratorijomis dėl chlorato liekanų tam tikruose konkrečiuose produktuose nustatymo tinkamų ribų;

(10) remiantis Tarnybos moksline nuomone ir atsižvelgiant į su svarstomu klausimu susijusius veiksnius, pasiūlyta DLK atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 III priedas iš dalies keičiamas pagal šio reglamento priedą.

2 straipsnis Laikinoji chlorato DLK peržiūrima ne vėliau kaip 2025 m. birželio 8 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. birželio 4 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) 2008 m. lapkričio 10 d. Komisijos sprendimas 2008/865/EB dėl chlorato neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tos medžiagos, registracijos panaikinimo (OL L 307, 2008 11 18, p. 7).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) EFSA (Europos maisto saugos tarnyba), 2015. Scientific opinion on the risks for public health related to the presence of chlorate in food. EFSA Journal 2015;13(6):4135, 103 p.